
ACORD 279 /2007, DE 21 DE NOVEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 22/A/2007. Sol·licitud d’autorització per a la transmissió de la concessió de l’emissora de radiodifusió sonora en ones mètriques amb modulació de freqüència a Tortosa (105.6 MHz) de titularitat de la societat Ona Catalana, SA.
1. Antecedents

I. El 25 de juliol de 2007 va tenir entrada en aquest Consell de l’Audiovisual (registre d’entrada núm. 0003E/1342/2007) un escrit de la societat Ona Catalana, SA, mitjançant el qual sol·licitava l’autorització prèvia necessària per a la transmissió de la concessió de l’emissora de radiodifusió sonora en ones mètriques amb modulació de freqüència a Tortosa (105.6 MHz) en favor de la societat Noviru Inversiones, SL.

II. La societat sol·licitant és titular, entre d’altres, de la concessió de l’emissora de radiodifusió sonora en ones mètriques amb modulació de freqüència a Tortosa (105.6 MHz) mitjançant Acord de Govern de la Generalitat de Catalunya de data 4 de maig de 1999. Posteriorment, en data 16 de juliol de 1999, la concessionària va signar el contracte concessional corresponent.
III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual de Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, d’acord amb el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el Butlletí Oficial de l’Estat (BOE) per a tercers. Com a conseqüència d’aquest fet, va quedar suspesa la competència del Consell de l’Audiovisual de Catalunya per 
tramitar i resoldre sobre les sol·licituds que havien esdevingut competència seva per raó de la matèria.
IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat la de l’article 56, que prohibeix la transmissió de les llicències per a la prestació dels serveis de comunicació regulats a la pròpia Llei i, per tant, inclou els de radiodifusió sonora amb modulació de freqüència a què habilita la concessió. El Tribunal Constitucional també va mantenir la suspensió de la disposició transitòria segona (BOE núm. 31 de 5 de febrer de 2007).
V. Vist l’informe dels serveis del Consell de l’Audiovisual de Catalunya.
2. Consideracions jurídiques
2.1. Competència del Consell de l’Audiovisual de Catalunya i normativa aplicable
D’acord amb el què va establir la Resolució 3/VI del Parlament de Catalunya, de 15 de desembre de 1999, sobre els mitjans audiovisuals de Catalunya, la LCA defineix al Consell com una autoritat reguladora independent que acomplís les funcions de vigilància i de control sobre el sector audiovisual i, per tant, l’article 115 l’atribueix, entre d’altres, la funció “d’atorgar les llicències que habiliten per a prestar el servei de comunicació audiovisual i garantir-ne el compliment de les condicions”.
En conseqüència, la sol·licitud d’autorització per a la transmissió de la concessió de l’emissora de la localitat de Tortosa (105.6 MHz), propietat de la societat Ona Catalana, SA en favor de Noviru Inversiones, SL, ha esdevingut competència d’aquest Consell, per raó de la matèria.

Tanmateix, atès que la vigència de l’article 56 LCA està suspesa arran del recurs d’inconstitucionalitat interposat pel Govern de l’Estat, s’entén que la normativa aplicable pel que fa a l’autorització del negoci jurídic pròpiament dit és, a banda de la Llei 31/1987, de 18 de desembre, d’ordenació de les telecomunicacions (LOT), que 
és norma bàsica, la que estava vigent abans de l’entrada en vigor de la LCA, és a dir, el Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.
2.2. Compromís adquirit per la societat sol·licitant
Amb caràcter previ i sense necessitat d’analitzar l’operació de transmissió de la concessió de l’emissora de radiodifusió sonora de la localitat de Tortosa (105.6 MHz) sol·licitada per la seva titular, la societat Ona Catalana, SA, s’ha de tenir en compte el contracte concessional signat en data 16 de juliol de 1999 entre el Govern de la Generalitat de Catalunya i la societat Ona Catalana, SA, el qual, en el seu annex 3, relatiu als compromisos particulars subscrits pel concessionari, entre d’altres, es compromet a no transmetre la concessió durant tota la seva vigència.

El contracte esmentat, estableix a la clàusula segona, que tant el Plec de Clàusules d’Explotació com els compromisos particulars presentats per l’adjudicatari, tenen caràcter contractual, i l’apartat c) de la clàusula quarta del mateix contracte, diu que són obligacions contractuals essencials el compliment dels compromisos particulars adquirits pel concessionari.

D’altra banda, la clàusula tretzena del Plec de clàusules, estableix que la Mesa de contractació valorarà les ofertes presentades d’acord amb els criteris d’avaluació que consten a l’annex IV, entre els quals, A) Criteris que es puntuaran fins a 10 punts cadascun d’ells: ... A.4 L’oferta de no transmetre la concessió per un termini superior als dos anys de la seva explotació, en funció del període que proposi.

En aquest punt, la societat sol·licitant va assolir aquest compromís en els termes següents: Ona Catalana, SA (abans anomenada Catalana de Comunicació i Publicitat, SA) s’obliga a complir els següents compromisos particulars, (...), No transmetre la concessió durant tota la seva vigència.

En conseqüència, tenint en compte que el compromís subscrit té caràcter d’obligació contractual essencial i que va obtenir en el concurs la corresponent puntuació, cal concloure que no es pot autoritzar a Ona Catalana, SA la transmissió de la concessió de l’emissora de Tortosa (105.6 MHz), sens perjudici que l’incompliment dels compromisos adquirits podria comportar la resolució de la concessió atorgada.

Per tot l’ exposat, el Ple del Consell de Audiovisual de Catalunya, adopta els següents:

ACORDS
1. Denegar l’autorització per a la transmissió de la concessió de l’emissora de radiodifusió sonora en ones mètriques amb modulació de freqüència de la localitat de Tortosa (105.6 MHz) d’Ona Catalana, SA en favor de Noviru Inversiones, SL, per suposar un incompliment del compromís adquirit per la societat titular en el concurs per a la prestació del servei públic de radiodifusió sonora en ones mètriques amb modulació de freqüència, en el qual va resultar adjudicatària de la concessió de l’emissora esmentada.

2. Notificar aquest Acord a la societat Ona Catalana, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 21 de novembre de 2007

Josep M. Carbonell i Abelló



Dolors Comas d’Argemir i Cendra

President

